李端叔見寄次韵
作者：秦觀
朝代：宋

paragraphs: 君文豪贍無與儔，使我吟諷忘離憂。
浩如沅湘起陽侯，翻星轉日吞數州。
華章藻句饒風力，頃刻朱紅迷畛域。
一班縱復爲管窺，萬派終難以蠡測。
區區文墨倦高情，解鞅還游恍惚庭。
半槽新水六尺簟，卧視雲物行空青。
伊我籃輿抵京縣，溽暑黄埃負初願。
君家只在御城東，彌月不能三兩見。
求仙未若醉中真，蟻鬭蛾飛愁殺人。
清都夢斷理歸棹，回首一樹瓊枝新。
歸來草木春風換，世事蝟毛那可算。
幸謝故人頻寄書，莫笑元郎自呼漫。